Radd il-ħajr u talba għall-għajnuna Għall-mexxej tal-kor. Salm ta' David. Ittamajt b'tama qawwija fil-Mulej; hu niżel ħdejja u sama' l-għajta tiegħi. Minn bir waħxi tellagħni, minn qalb il-ħama u t-tajn; fuq il-blat qegħedli riġlejja, u saħħaħli l-mixi tiegħi. Qegħedli fuq fommi għanja ġdida, għanja ta' tifħir lil Alla tagħna. Ħafna jaraw u jimtlew bil-biża' tiegħu, u jittamaw fil-Mulej. Hieni l-bniedem li jqiegħed fil-Mulej it-tama tiegħu, u ma jmurx mal-kburin, mogħtija għall-gideb. Bla għadd l-għemejjel tiegħek, Mulej, Alla tiegħi; tal-għaġeb il-ħsibijiet tiegħek għalina; ħadd ma jħabbatha miegħek! Irrid inxandarhom u fuqhom nitkellem; iżda huma ħafna biex insemmihom. Int ma titgħaxxaqx b'sagrifiċċji u offerti ; imma widnejja inti ftaħtli; ma tlabtnix vittmi tal-ħruq u tat-tpattija. Imbagħad jien għedt: "Hawn jien, ġej. Fil-bidu tal-ktieb hemm miktub fuqi li nagħmel ir-rieda tiegħek. Alla tiegħi, dan jogħġobni; il-liġi tiegħek ġewwa qalbi." Xandart il-ġustizzja f'ġemgħa kbira; xufftejja ma żammejthomx magħluqa. Mulej, dan inti tafu. Ma ħbejtx f'qalbi l-ġustizzja tiegħek; il-fedeltà u s-salvazzjoni tiegħek jien ħabbarthom; ma ħbejtx it-tjieba u l-fedeltà tiegħek lill-ġemgħa kbira. Int, Mulej, la ċċaħħadnix mill-ħniena tiegħek; it-tjieba u l-fedeltà tiegħek iħarsuni għal dejjem! Għax għalquni minn kull naħa ħsarat li ma jingħaddux; ħakmuni ħtijieti u ma nistax nara; huma aktar mix-xagħar ta' rasi; għandi qalbi maqtugħa. Ħa jogħġbok, Mulej, teħlisni; Mulej, fittex għinni. Ħa jistħu u jinfixlu lkoll flimkien dawk li jfittxu jneħħuli ħajti. Ħa jerġgħu lura mħawda dawk li jifirħu bid-deni tiegħi. Jitbellhu bil-mistħija tagħhom dawk li jiddieħku bija. Jithennew u jifirħu bik dawk kollha li jfittxuk; jgħidu dejjem: "Kbir il-Mulej!" dawk li jħobbu s-salvazzjoni tiegħek. Imma jien, fqajjar u msejken, għandi 'l Sidi jaħseb fija. Inti l-għajnuna u l-ħelsien tiegħi; iddumx ma tgħinni, Alla tiegħi!